Pia Kjærsgaard (DF), 2022-01-28:
Tak for det.
Så står vi her igen i januar måned, som vi har gjort så mange gange før og vi givetvis også vil komme til at gøre næste januar, og det er en rigtig god ting.
Det tror jeg i al beskedenhed at vi alle sammen mener.
Det er i hvert fald det, jeg har hørt i debatten i dag.
Det er en god idé lige at få vendt synspunkterne, og måske kan vi komme bare et lillebitte skridt videre, hver gang vi har en af de her forespørgselsdebatter.
Jeg må nok sige til folk, der siger, at integrationen er god, og at den bare skal blive lidt bedre, og så skal det hele nok gå
: Nej, den er altså ikke god, og der er blandt folk, der føler, at de ikke er integrerede, alt, alt for meget offermentalitet, og det kan jeg simpelt hen ikke holde ud.
Danmark er et umådelig gæstfrit og tolerant land, det er vi bare, og det synes jeg man skal slå fast.
Vi skal være stolte af den tolerance, som vi udviser der, hvor mange andre lande har et fuldstændig modsat synspunkt end det, vi har i forhold til tolerance.
De, der kommer hertil, skal være lykkelige, hvis de er kommet hertil med en mulighed for at blive her, fordi det er velbegrundet.
De kan blive her.
De, der ikke er velbegrundede, og de, der ikke vil, skal tage tilbage igen.
De skal ikke være her, hvis de bare går og er utilfredse og kræver ind hele tiden og der skal tages positive særhensyn til dem, og det er jo desværre det, der sker.
Jeg er fortsat imod, at der tages positive særhensyn til et muslimsk, trods alt indtil videre, mindretal.
Det er dem, der kommer her til Danmark, der skal indrette sig i forhold det land, som de er kommet til.
Jeg sagde engang for mange år siden i en meget højstemt debat, og det var lige inden valget i 2001, hvor jeg citerede Kemal Atatürk, Tyrkiets grundlægger, for at sige: Der er kun én civilisation, og det er den vestlige.
Ude i Vandrehallen blev jeg indkaldt til en samtale af den næstkommende statsminister Anders Fogh Rasmussens pressemand, Michael Kristiansen.
Han sagde, at jeg skulle komme over på statsministerens kontor, fordi han gerne ville irettesætte mig, for han var bange for, at han med de udsagn, jeg kom med, ikke kunne blive statsminister, fordi han ikke ville få andre partiers opbakning – jeg mindes det i dag med et smil, det gjorde jeg vistnok også dengang – og derfor er jeg selvfølgelig også glad for, at debatten er kommet dertil, hvor den er kommet i dag.
Og jeg er også glad for både statsministerens og integrationsministerens taler, helt sikkert.
Jeg vil her til slut godt lige tage en ting op, som ikke rigtig har været vendt i den her debat, og som jeg ikke kunne nå i min ordførertale, nemlig EU.
Det har været debatteret lidt her på det sidste.
Og ja, det er rigtigt, at der er nogle meget mærkelige forestillinger om tingene i EU.
Jeg kan sige, at den svenske kommissær vistnok er en af dem, der fører an i mærkværdighederne i forhold til udlændingepolitikken.
Ministeren må gerne sidde på hænderne nu i stedet for at klappe, for jeg tror, ministeren er enig; det skal ministeren ikke give udtryk for, for så kan ministeren komme ud i uvejr, tror jeg.
Sådan er det jo i EU.
Og der bliver jeg bare nødt til at sige, at den her hændelse, der fandt sted i EU for nogen tid siden, hvor paven måtte kaste sig ind i et forsvar for kristne værdier, synes jeg var rigtig, rigtig flot.
Jeg savnede de danske biskopper, for der ville man jo fra EU's side omskrive julen til en ferietid, og det har jo også noget med værdier at gøre.
Nu har vi berørt muslimsk indvandring og bandekriminalitet og særhensyn og sådan noget meget, men jeg synes egentlig, at det, der hedder værdier, også kalder på mange, mange andre ting, hvor vi skal passe på, at vi ikke kommer til at give slip på det, som vi betragter som ikke alene danske værdier, men vestlige værdier.
Der var vældig meget i gang i Europa-Parlamentet, og der bemærkede jeg jo i det lange dokument, som kom, at man ikke gik ud fra, at vi alle var kristne, så derfor skulle alle mennesker ikke fejre de kristne højtider – det behøver vi heller ikke at gøre.
Man skulle så lave om på det, og man brugte et eksempel: Man anbefalede ikke at sige, at juletiden kan være stressende – det var da lidt negativt – men derimod, at ferietiden kan være stressende.
Altså, det er bare noget, som man umiddelbart betragter som småting, men som også kan være et gigantisk pres på det, som jeg vil kalde vestlige værdier, og som vi skal være opmærksomme på.
Jeg synes, det skulle siges i den her debat.
Det er ikke alene i Danmark, vi skal kæmpe mod en ændring af samfundet, men det er også andre steder i verden, og det sker også i Europa.
Jeg skal ikke sige så meget andet nu, end at det har været en lang debat.
Jeg takker for debatten, jeg takker for en positiv holdning og en positiv stemning.
Jeg kan sige til statsministeren og udlændinge- og integrationsministeren, at hvis jeg har sagt et eller andet forkert, må man gerne gå op og sige det.
Nej – jamen det er godt.
Men jeg tænker: Er det virkelig ikke sket?
Jo, det er sket, for jeg har det, der skete nede i EU, på tryk.
Men jeg synes bare, jeg vil slutte debatten med at sige tak for det.
Det har været fint.